1. IZCĒLUMS — APSTIPRINĀTO ESIF PROJEKTU PIEMĒRI Creta Farms (Grieķija) mērķis ir padarīt gaļas produktus veselīgākus, papildus injicējot tajos olīveļļu. Šī tehnoloģija tiek izmantota, lai atbrīvotu produktus no cilvēku veselībai kaitīgajiem piesātinātajiem dzīvnieku izcelsmes taukiem un aizstātu tos ar nepiesātinātajiem taukiem, tādējādi palīdzot pazemināt “sliktā” holesterīna līmeni. Creta Farms pašlaik ir lielākais uzņēmums Grieķijas gaļas uzkodu tirgū, un tas jau ir sekmīgi izvērsis darbību ārvalstīs. Izmantojot ESIF līdzekļus, uzņēmums finansēs papildu tehnoloģiskos jaunievedumus, lai ieviestu olīveļļas pievienošanas paņēmienu arī uzkodu produktu segmentā. Tas sniegs iespēju nolīgt darbā 100 jaunus darbiniekus un turpināt uzņēmuma darbības izvēršanu ārvalstīs. Malin Corporation (Īrija) ir globāla mēroga dzīvības zinātņu uzņēmums, kas veic ieguldījumus inovatīvos dzīvības zinātņu nozares pētniecības un izstrādes uzņēmumos to pirmajos darbības izvēršanas posmos. Nesenais ESIF piešķīrums EUR 70 miljonu apmērā sniegs uzņēmumam iespēju turpmāko septiņu gadu laikā palielināt ieguldījumus dzīvības zinātņu nozarē visā Eiropā. EUR 40 miljoni no aizdevuma jau tiek izmantoti, lai atbalstītu progresīvas inovācijas un jaunu produktu izstrādi, ko veic privāti dzīvības zinātņu uzņēmumi Īrijā un Apvienotajā Karalistē. Pateicoties ESIF sniegtajam atbalstam, Malin būs iespēja atbalstīt dzīvības zinātņu uzņēmumus, lai tie īstenotu savu potenciālu un gūtu komerciālas sekmes. PEP-Therapy/Quadrivium (Francija) ir pētniecības uzņēmums, ko 2014. gadā dibināja zinātnieki, kuri strādāja prestižās Francijas pētniecības iestādēs. Šā uzņēmuma izveidotāji izstrādāja tehnoloģiju, kas bloķē konkrētas proteīnu funkcijas, kuras veselīgu šūnu pārvērš ļaundabīgā. Uzņēmuma mērķis ir radīt ārstēšanas metodi, kas atšķirībā no ķīmijterapijas iznīcina tikai ļaundabīgās šūnas un saglabā labdabīgās un veselās šūnas. PEP-Therapy sava projekta finansēšanai saņēma EUR 1 miljonu no Quadrivium 1, Francijas ieguldījumu fonda, kas no Eiropas Investīciju fonda (EIF) ir saņēmis ieguldījumu EUR 20 miljonu apmērā. WOW Technology (Beļģija) ir uzņēmums, kas ir specializējies īpaši pielāgotu agregātu un automatizēta aprīkojuma izgatavošanā dažādām nozarēm, tostarp aeronautikas, autobūves, biotehnoloģijas, farmācijas, lauksaimniecības produktu, vides un enerģētikas nozarei. Šā uzņēmuma svarīgākais agregāts ir “Shaker Robot”, kas sniedz iespēju automatizēt liela mēroga tādu šūnu kultūru radīšanu, kuras tiek izmantotas vakcīnu ražošanā. Pateicoties aizdevumam, ko ESIF ietvaros ir nodrošinājis EIF, uzņēmums turpmāko piecu gadu gaitā plāno divkāršot savu izaugsmi, dubultojot tajā nodarbināto personu skaitu un izvēršot darbību citos Eiropas tirgos, piemēram, Francijā, Vācijā un Šveicē. Infrastruktūras projekts ostu pieejamības nodrošināšanai (Spānija) ietver programmas aizdevumu, lai ar valsts Ostu pieejamības fonda (OPF) starpniecību finansētu ieguldījumus dzelzceļa un ceļa pievades nodrošināšanā valstij piederošām ostām Spānijā. Projekts palīdzēs uzlabot sauszemes transporta savienojumus svarīgākajās ostās, kas ietilpst Eiropas transporta tīklā (TEN-T). Ar šo pasākumu tiks turpināts plašais atbalsts, ko aizvadīto gadu gaitā EIB ir sniegusi šī ostas tīkla attīstībai. Rydgier slimnīca (Polija) Toruņas pilsētā ESIF ietvaros no Eiropas Investīciju bankas (EIB) saņems aizdevumu aptuveni EUR 57 miljonu apmērā, lai finansētu tās atjaunošanu. Projekts ir daļa no ieguldījumu programmas, kas vērsta uz to, lai nodrošinātu atbilstību tehniskajiem un profesionālajiem slimnīcu standartiem, kas ir noteikti Polijas un ES tiesiskajā regulējumā. Tas ir pirmais publiskā sektora darījums valstī, kas gūst labumu no ES budžeta garantijas ESIF ietvaros. Šis darījums arī kalpo kā ESIF finansējuma un ES dotācijas apvienošanas piemērs inovatīvā finanšu instrumenta formā — papildus ESIF aizdevumam projekta finansēšanai tiks izmantoti arī ES strukturālie un investīciju fondi (ESI fondi).